У Шаркаўшчыне царква іконы “Усіх смуткуючых Радасць” была пабудавана ў 1897 годзе з цэглы на месцы былога драўлянага храма 1841 года. У Вялікую Айчынную вайну царква была паўзруйнавана. У 1970-х гадах тут размяшчаўся раённы Дом культуры, а затым камісійная крама. У 1990 годзе будынак перадалі вернікам, тут пачаўся рамонт. Аднаўленнем храма кіраваў айцец Еўстафій Латышонак з Новага Пагоста, ён жа служыў тут пасля адкрыцця царквы два месяцы. Асвячаў храм дабрачынны Глыбоцкай акругі протаіерэй Серафім Галагушка. А ў верасні 1991 года настаяцелем царквы быў назначаны айцец Андрэй Валашчук. Тады ж пры царкве пачала працаваць Нядзельная школа. З мая 1994 года і да цяперашняга часу святаром царквы з’яўляецца протаіерэй Віктар Валашчук. За гэты час шмат што змянілася: перакрыты дах на храме, заменены купалы, адноўлена алтарная частка, заменены іканастас, набытыя новыя іконы і ўсе патрэбныя рэчы для правядзення служэнняў. Павялічылася і колькасць прыхаджан царквы, якія з цеплынёй у сэрцы і душы прыходзяць сюды памаліцца Богу.